UPDATE: Înalta Curte de Casație și Justiție a decis amânarea cauzei și va da marți, de la ora 14, o hotărâre în ceea ce privește contestația formulată de Dreapta Unită împotriva deciziei BEC de a respinge protocolul de constituire a alianței electorale, potrivit Stiripesurse.ro.
Știrea inițială: USR a anunțat, luni, printr-un comunicat de presă, că Dreapta Unită a atacat la Înalta Curte de Casație și Justiție decizia Biroului Electoral Central de a respinge protocolul de constituire a alianței.
Liderul USR spune că votul din BEC a fost unul "antidemocratic".
"Suntem într-o situație critică, iar astăzi, pe umerii judecătorilor de la Înalta Curtea de Casație și Justiție stă viitorul democrației. Votul din BEC, la solicitarea PSD, este antidemocratic și vizează excluderea Opoziției de pe buletinul de vot", a declarat Cătălin Drulă, citat în comunicatul partidului.
Înalta Curte are 24 de ore la dispoziție pentru a se pronunța, conform legislației în vigoare.
USR a amintit că partidul "a mai trecut printr-o situație similară în 2019, când PSD-ul lui Liviu Dragnea a încercat scoaterea USR de pe buletinele de vot".
"Vom continua lupta pentru o Românie modernă, în ciuda blocajelor de la PSD și PNL. România merită să scape de scumpiri, de taxe și de jaful din banii publici", a mai declarat Cătălin Drulă.
Liderii Alianței Dreapta Unită au fost prezenți în studioul B1 TV, duminică seară, la "Pe Bune" cu Răzvan Zamfir.
"Astăzi a fost luată o decizie de acest Birou Electoral Central, cu niște oameni care au fost împotrivă acolo, dar până la urmă a fost o decizie de respingere a asocierii noastre. Într-o democrație, asocierea liberă în politică este fundamentală. Votul liber înseamnă mai mult decât să mergi la o secție de vot, pentru că asta s-a întâmplat și Rusia acum, avem rezultatele, Putin – 87%, probabil că Marcel Ciolacu ar fi invidios, înseamnă multe alte lucruri (…). În cazul nostru, toate instituțiile statului sunt folosite împotriva celor trei partide, amenințări, șantaje, primari cărora li se fac oferte agresive de recrutare", declara Cătălin Drulă.